b"\n_START_ARTICLE_\nEs Revellar\n_START_SECTION_\nConstruccions\n_START_PARAGRAPH_\nLes cases de la possessi\xc3\xb3 presenten una fa\xc3\xa7ana principal orientada a xaloc, dividida en quatre cossos. L'edifici s'estructura en dos aiguavessos i dues plantes d'al\xc3\xa7at. El bloc principal (el segon per l'esquerra) presenta portal for\xc3\xa0 rod\xc3\xb3. Al costat esquerre trobam dues finestres amb ampit i l'arrencada d'una escala adossada sobre una rafa que puja fins al pis superior. A ambd\xc3\xb3s costats del portal superior s'obren sengles finestres amb ampit. A l'esquerra trobam el primer bloc disposat transversalment. Cap a xaloc s'obre un portal d'arc rebaixat, d'ampla llum. A la dreta del portal for\xc3\xa0 s'al\xc3\xa7a el tercer bloc, amb disposici\xc3\xb3 tamb\xc3\xa9 transversal. A la planta baixa compta amb una estructura afegida dividida en dues parts: una que serveix com a acc\xc3\xa9s a les cases i la segona que alberga una premsa de vi. Al pis superior podem veure diverses finestres amb ampit. La fa\xc3\xa7ana est\xc3\xa0 referida de blanc. A la dreta trobam el darrer bloc, que mostra un aparell de tipus r\xc3\xbastic, amb un portalet d'arc escarser. En el lateral de l'edifici hi trobam una rafa."